PATVIRTINTA

Šilalės rajono savivaldybės

administracijos direktoriaus

2022 m. sausio 5 d.

 įsakymu Nr. DĮV-3

 1 priedas

**ŠILALĖS RAJONO SAVIVALDYBĖS 2022–2024 M. STRATEGINIO VEIKLOS PLANO** **2022 METŲ BIUDŽETO PROJEKTO RENGIMO TVARKOS APRAŠAS**

1. Šis tvarkos aprašas reglamentuoja Šilalės rajono savivaldybės (toliau – savivaldybės) 2022 m. biudžeto projekto rengimą.

2. Savivaldybės biudžeto projekto rengimo tvarkos aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos biudžeto sandaros įstatymu, Lietuvos Respublikos Seimo patvirtintais valstybės biudžeto ir savivaldybių biudžetų finansiniais rodikliais, Lietuvos Respublikos Vyriausybės patvirtintomis Valstybės biudžeto ir savivaldybių biudžetų sudarymo ir vykdymo taisyklėmis, oficialiosios statistikos duomenimis, Savivaldybės tarybos patvirtintais strateginiais plėtros planais, savivaldybės biudžeto asignavimų valdytojų parengtomis programomis ir jų sąmatų projektais, Lietuvos Respublikos Vyriausybės nutarimais, Tarybos sprendimais, kitais norminiais dokumentais, reglamentuojančiais lėšų poreikio skaičiavimo pagrįstumą, bei šiuo tvarkos aprašu. Savivaldybės biudžetas sudaromas taikant strateginio planavimo ir biudžeto sudarymo pagal programas principus.

3. Savivaldybės biudžeto (savivaldybės metinis finansinis planas) rengiamas kartu su savivaldybės strateginiu veiklos planu, taip pat atsižvelgiant į kitus patvirtintus savivaldybės strateginio planavimo dokumentus, asignavimus planuojant savivaldybės strateginio veiklos plano programoms įgyvendinti ir planuojamiems rezultatams pasiekti ir paskirstant juos asignavimų valdytojams (Lietuvos Respublikos vietos savivaldos įstatymo 10/4 straipsnis, 2 punktu).

4. Savivaldybės biudžetas sudaromas vieneriems metams, remiantis programiniu principu. Programose turi būti aiškiai suformuotas tikslas, keliami uždaviniai, išdėstytos priemonės ir laukiami rezultatai. Kiekvienai programai skiriamas programos koordinatorius.

5. Savivaldybės biudžeto projektą rengia Savivaldybės administracijos Biudžeto ir finansų skyrius pagal Šilalės rajono savivaldybės administracijos direktoriaus patvirtintą Šilalės rajono savivaldybės 2022 – 2024 m. strateginio veiklos plano ir 2022 metų biudžeto projekto rengimo darbų atlikimo grafiką.

6. Savivaldybės biudžeto asignavimų valdytojai yra savivaldybių biudžetinių įstaigų ar savivaldybės administracijos ir (ar) jos padalinių, nurodytų savivaldybės tarybos patvirtintame savivaldybės biudžete, vadovai (savivaldybės administracijoje – administracijos direktorius ar jo įgalioti asmenys, savivaldybės administracijos padaliniuose – padalinių vadovai ar jų įgalioti asmenys) (Lietuvos Respublikos biudžeto sandaros įstatymas 4 straipsnis, 2 punktas). **Seniūnas yra seniūnijai skirtų asignavimų valdytojas** **(Lietuvos Respublikos vietos savivaldos įstatymas** **31 straipsnis, 8 punktas).**

7. Savivaldybės biudžetinės įstaigos, seniūnijos, Savivaldybės administracijos skyriai – asignavimų valdytojai pateikia Savivaldybės administracijosBiudžeto ir finansų skyriui parengtus programų aprašymus, biudžeto programų sąmatų projektus su skaičiavimais. Prie programų sąmatų projektų pridedami skaičiavimai ir paaiškinimai, pagal Savivaldybės administracijos direktoriaus patvirtintas biudžetinių įstaigų pinigines ir natūrines išlaidų normas, kurios yra būtinos programų sąmatų projektuose numatomiems asignavimams apskaičiuoti. Skaičiavimai pateikiami pagal Lietuvos Respublikos finansų ministro patvirtintas formas. Programų sąmatų projektai turi būti sudaryti vadovaujantis biudžeto pajamų ir išlaidų klasifikacija, piniginiai rodikliai įrašyti eurais, kiekvienas išlaidų straipsnis pagrįstas skaičiavimais.

8. Asignavimų valdytojai ir jiems pavaldžių kitų subjektų vadovai yra atsakingi už teisingą jų ir jiems pavaldžių įstaigų veiklos programų ir jų sąmatų projektų sudarymą, asignavimų apskaitą ir jų naudojimo teisingumą. Jie turi užtikrinti, kad jų ir jiems pavaldžių įstaigų praėjusių metų skolos būtų numatytos padengti planuojamais metais, neviršijant tiems metams skirtų savivaldybės biudžeto asignavimų.

9. Asignavimų valdytojai turi planuoti lėšas pagal kontingentą (mokinių, vaikų, klasių, etatų skaičius ir kt.), nustatytus normatyvus, patvirtintas piniginių ir natūrinių išlaidų normas, įkainius ir kitus rodiklius, susijusius su įstaigos veiklos pobūdžiu. Kartu su programų sąmatų projektais asignavimų valdytojai pateikia įstaigos etatų skaičių, kontingento ir kitus rodiklius. Lėšų poreikis apskaičiuojamas analizuojant dviejų praėjusių metų faktinius duomenis, paaiškinant pokyčių, lyginant su ankstesniais metais, priežastis.

10. Savivaldybės administracijos Biudžeto ir finansų skyrius analizuoja asignavimų valdytojų pateiktus duomenis, programų sąmatų projektus, tikrina, ar programų sąmatų projektuose pateikti skaičiavimai yra tikslūs, ar laikytasi taupumo režimo, ar numatyti asignavimai esamiems įsiskolinimams padengti, ar išlaidos skaičiuotos pagal patvirtintus normatyvus. Surinkęs šiuos duomenis Savivaldybės administracijos Biudžeto ir finansų skyrius Savivaldybės administracijos direktoriui, Šilalės rajono savivaldybės merui pateikia pirminę biudžeto lėšų poreikio ir programų suvestinę. Kartu pateikia biudžeto vykdymo rodiklius bei palygina su biudžeto projekto skaičiavimais.

11. Gavęs ir patikrinęs asignavimų valdytojų patikslintas programas ir programų sąmatas, Savivaldybės administracijos Biudžeto ir finansų skyrius rengia sprendimo projektą dėl biudžeto. Parengtame sprendimo projekte dėl biudžeto nurodoma: bendra pajamų suma ir jų paskirstymas pagal pajamų rūšis; bendra asignavimų, iš jų darbo užmokesčiui, suma ir jų paskirstymas biudžetinėms įstaigoms ar savivaldybių administracijos padaliniams programoms vykdyti. Prie sprendimo projekto pridedami priedai, kuriuose nurodoma pajamų paskirstymas pagal pajamų rūšis, asignavimų paskirstymas asignavimų valdytojams pagal programas, priemones, valstybės biudžeto specialių tikslinių dotacijų (mokymo lėšų ir valstybinėms (perduotoms savivaldybei) funkcijoms atlikti) paskirstymas asignavimų valdytojams, įstaigų pajamų už teikiamas paslaugas įmokos į savivaldybės biudžetą.

12. Parengtas pirminis Savivaldybės tarybos sprendimo projektas teikiamas Savivaldybės merui, Savivaldybės administracijos direktoriui, Savivaldybės tarybos Finansų, investicijų ir verslo komiteto pirmininkui bei Savivaldybės mero sudarytai darbo grupei. Savivaldybės meras, Savivaldybės administracijos direktorius, Savivaldybės tarybos Finansų, investicijų ir verslo komiteto pirmininkas bei Savivaldybės mero sudaryta darbo grupė pateikia pastabas ir pasiūlymus Savivaldybės administracijos Biudžeto ir finansų skyriui dėl biudžeto projekto. Esant būtinumui, Šilalės rajono savivaldybės administracijos Biudžeto ir finansų skyrius koreguoja biudžetą ir pakartotinai pateikia parengtą Tarybos sprendimo projektą Šilalės rajono savivaldybės administracijos direktoriui.

13. Savivaldybės biudžeto projektą Savivaldybės administracijos direktorius teikia svarstyti komitetams ir Savivaldybės tarybai Savivaldybės tarybos veiklos reglamento nustatyta tvarka.

14. Savivaldybės taryba svarsto biudžeto projektą, atsižvelgdama į Savivaldybės administracijos pranešimus, Savivaldybės tarybos komitetų pasiūlymus bei išvadas ir priima sprendimą dėl savivaldybės biudžeto tvirtinimo.

15. Savivaldybės tarybos sprendime dėl rajono Savivaldybės biudžeto tvirtinimo nurodoma:

15.1. bendra pajamų suma ir jų paskirstymas pagal pajamų rūšis;

15.2. bendra asignavimų, iš jų darbo užmokesčiui, suma ir jų paskirstymas biudžetinėms įstaigoms ar savivaldybių administracijos padaliniams programoms vykdyti.

16. Savivaldybės taryba patvirtina rajono savivaldybės biudžetą ne vėliau kaip per du mėnesius nuo valstybės biudžeto ir savivaldybių biudžetų finansinių rodiklių patvirtinimo.

17. Patvirtintas savivaldybės biudžetas pateikiamas per 30 darbo dienų pagal jų pateiktas formas Lietuvos Respublikos finansų ministerijai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_